Virágének (Sárközi György)
Ha ki merném mondani, ha ki mernéd mondani, 
Világokat tudnánk emelni s rontani.

Ha egy lépést én tennék, ha egy lépést te tennél, 
Pergő csillagoknak avarán léphetnél.

Ha vas-karom átfonna, ha tej-karod átfonna, 
Napoknak, holdaknak járása más volna.

Ha legyőzném ajkadat, ha szolgálnád ajkamat, 
Nem volna virradat, nem volna alkonyat.

Ha lebuknánk lihegve, ha lebuknánk lobbanva, 
Az Uristen szíve is gyorsabbat dobbanna.
Versek